अइसने एगो व्यक्ति आजु-काल्ह जमशेदपुर में खासा चर्चा में बाडन, जिनकर नांव हवे श्री बी. एन. तिवारी। जमशेदपुर से भोजपुरी के नाम पर “अखिल विश्व भोजपुरी विकास मंच” नाम से एगो संस्था चलेले, जेकर महामंत्री श्री प्रदीप कुमार सिंह बाडन, आ श्री बी. एन. तिवारी ओकर अध्यक्ष बाडन। पिछला कुछ महीना से श्री प्रदीप सिंह के नेतृत्व में ई संस्था लगातार भोजपुरी में व्याप्त अश्लीलता के खिलाफ एगो मुहिम चला रहल बिया, जेकरा तहत ना सिर्फ कैसेट-सीडी के जरावल गइल, बल्कि कई गो अश्लील गाना गाये वाला गायकन के बकायदा अदालत से नोटिस भी भेजल गइल, आ दिसम्बर ले ओह लोगन के खिलाफ राँची उच्च न्यायालय में मुकदमा दर्ज कराये के भी प्रक्रिया चल रहल बाटे। संस्था के एह पहल के समाज द्वारा सराहल भी गइल बाटे, अउर एह पहल के समर्थन कई गो अउर संस्था भी कइले बाडी सन।
कुछ दिन पहिले ई संस्था कुछ अउर संस्थन का संगे मिल के जमशेदपुर में एगो “फुड फेस्टिवल” मनाये के घोषणा कइलस, आ ओकर उदघाटन करे खातिर मॉरीशस के राष्ट्रपति श्री अनिरुद्ध जगन्नाथ जी के नेवता भेजल गइल। चूंकि मामला भोजपुरी से जुडल रहे, आ माननीय राष्ट्रपति महोदय के भोजपुरी-प्रेम जग-जाहिर बा, त एह कार्यक्रम के अनुमति भी तुरंत मिल गइल। एकरा बाद एह कार्यक्रम के एगो आयोजन समिति बनावल गइल, जवना में श्री बी. एन. तिवारी के चेयरमैन आ श्री प्रदीप सिंह के ओकर संयोजक बनवल गइल। कार्यक्रम के तैयारी जोर-शोर से चलत रहे, तले एही कार्यक्रम में कल्पना जइसन अश्लील गायिका के 21 तारीख के बोलाये के घोषणा हो गइल।
एगो अइसन कार्यक्रम, जेकर शुरुआत मॉरीशस के राष्ट्रपति जइसन सम्मानित शख्सित करे जा रहल बाडन, ओह में कल्पना के गाये खातिर मंच देके का साबित करे के कोशिश कइल जाता? का अश्लील गायन ही हमनी के संस्कृति हवे? का एह तरह के गैर-जिम्मेदाराना हरकत से मॉरीशस के राष्ट्रपति के सम्मान पर चोट ना पहुँची? आखिर एगो अश्लील गायिका के बोला के हमनी का समाज के अगिला पीढी के कवन राह देखाव तानी जा?
एगो अइसन संस्था, जवन अश्लीलता के खिलाफ लडाई लडत रहे, ओकरा मंच पर अश्लील गाना गाये वाली कल्पना के उपस्थिति पर कई लोग आपन विरोध दर्ज करावल, लेकिन तिवारी जी टस से मस ना भइलन। अउर त अउर, कल्पना के कार्यक्रम के विरोध में जब कार्यक्रम के संयोजक श्री प्रदीप सिंह इस्तीफा दे देहलन, तबो ई आपन बात पर अडल बाडन। एगो पुलिस अफसर का पद पर से रिटायर हो चुकल तिवारी जी के जबाब देवे के चाहीं कि आखिर ई कइसन प्यार हवे भोजपुरी के प्रति...? कहीं ई प्यार भोजपुरी के प्रति ना होके अश्लील गीतन के प्रति त नइखे? आखिर ई कइसन जिद, जवना में अपना संस्था आ समाज के लोगन भूला के एगो अश्लील गायिका के पक्ष लिहल जाता? जिन्दगी भर अपना अश्लील गीतन से भोजपुरी के बदनाम कर के, आ भोजपुरी के इज्जत निलाम कर के आपन रोजी-रोटी चल रहल एगो गायिका के अगर भोजपुरी के एगो संस्था अपना मंच पर बोला के सम्मानित करी, ओकरा के गाये खातिर मंच दी, त फेर अइसन लोगन के मन अउर ना बढी, त का होई?
अगर अपना आप के भोजपुरी के अगुआ माने वाला व्यक्ति, जेकर कि (बी एन तिवारी के) दूरदर्शन पर अश्लीलता के खिलाफ आधा घंटा के कार्यक्रम तक आ चुकल बाटे, अगर एगो अश्लील गायिका के बोला के मंच देता, त का ई उनकर दोहरा चरित्र के नइखे दिखावत? का एकरा के कुछ निजी स्वार्थ खातिर समाज के प्रति गद्दारी नियन ना देखल जाई? का समाज अइसन लोगन के माफ करी? का ई लोग एही लेखां हमनी के बेवकुफ बना के आपन नांव चमकावत रही? सवाल त बहुत सारा बा, लेकिन जवना तरह से काल्ह एह कार्यक्रम के विरोध में एक के बाद एक कई गो संस्था खडा हो गइली सन, ओह से लागत नइखे कि कल्पना के एहिजा गाये दिहल जाई। अश्लीलता के खिलाफ एह लडाई में भोजपुरिया डॉट कॉम आ जय भोजपुरी परिवार श्री प्रदीप सिंह आ हर ओह व्यक्ति आ संस्था के साथ खडा बा, जे अइसन लोगन के विरोध करता।
चूंकि अभी मॉरीशस के राष्ट्रपति शहर में बाडन, ओह से उनका पद के गरिमा के देखते हुये कई गो संस्था आपन कार्यक्रम के 18 तारीख तक स्थगित कर देले बाडी सन, लेकिन ओकरा बाद जवन माहौल बनत लउकता, ऊ एह देश में अश्लीलता के खिलाफ लडाई के एगो नया दौर के सूत्रपात करी। परिणाम एकर कुछ भी होखो, लेकिन भोजपुरिया समाज के नवहा लोगन में अश्लीलता के कलंक धो देवे के जज्बा साफ लउक रहल बाटे, अउर ऊ लोग आर या पार के लडाई के मूड में बा। अब शायद बहुत लोगन के दोकान बंद करे के समय आ गइल बाटे। एह बारे में भोजपुरिया डॉट कॉम के टीम दर्जनन लोगन से बात कइल, आ सब केहु पूरजोर तरीका से एकर विरोध करे खातिर तैयार लउकल। कुल मिला के एक बात तय बा कि भोजपुरी के बदनाम करे वालन के दिन अब लद चुकल बाटे, ई बात अश्लील गायकन के भी समझे के पडी, आ ओह लोगन के समर्थन दे रहल “विभिषण” लोग के भी। अउर एह बात के ई लोग जेतना जल्दी समझ जाव, बेहतर रही।
bho_Deva bho_Deva bho_Deva bho_Deva bho_Deva bho_Deva